  Виталий Пронин Гажано лыдӟисьёсмы! Ӝыны ар ӵоже ми тӥледыз тодматылӥм ни газетмылэн юбилеезлы сӥзем ужрадъёсынымы. Та марафонын вуоно арня ми понна тужгес яркытэз луыны кулэ. Тодӥськом, ваньмыз сямен ёросъёс вазиськизы милям ӧтёнмылы - 12-тӥ июне лыдӟисьёслэн делегациоссы лыктыны дасясько Ижын ортчоно Гербере. Туэ со, кызьы ивортылӥм ни, сӥземын асьмелэн яратоно газетмылы. Тросэз сюлмаськыса жингырто: мар кузьым ваёно? Кисыратэк вераськом: ӟеч мылкыд но шулдыр кырӟан. Ми понна кузьым луэ тӥляд газетлы гожтӥськемды. Нош кин сое уг басьты, бордысьтыды эн палэнтэ - Кызьпу арамаын та нуналэ ужалозы удмурт почтальонъёс. Но солэсь азьло луоз на сӥё-дано ӝыт. Тросэз ӝожтӥсько: милемыз Гербере гинэ ӧтизы. Ӧвӧл, ми ӧтиськом ваньдэс вань ужрадъёсамы! Эн возьдаське, маке валантэм ке, юалляське, жингыртэ редакцие - ми вазём тӥледлы удмурт кылын. «Удмурт дунне» газетлы 100 ар тырмонэз пусъёнлы сӥзем ужрадъёс 8-тӥ-10-тӥ июне Россиысь фин-угор туспуктӥсьёслэн семинарзы, Дэбес черкогурт. 9-тӥ июне 22 часын ортчоз «Байгурезь вылэ тубон» ужрад. Ӝытбыт позёз шыд-ӝук, пыжиськоз шашлык, Дэбесысь усточиос возьматозы удмурт сям-йылолъёсты. Ӧтиськом вань мылкыд карисьёсты. 10-тӥ июне 17 часын Ижысь Эшъяскон юртын ортчоз «Удмурт дунне» газетлы - 100 ар. Аръёс. Адямиос. Вакытъёс» энциклопедилэн презентациез. (Лыдӟе со сярысь 2-тӥ бамысь). Ӧтиськом вань мылкыд карисьёсты. 11-тӥ июньысен 10 часысен Ижысь Эшъяськон юртын ужаны кутскоз Россиысь фин-угор прессалэн фестивалез. Газетчиос эскерозы асьсэлэсь ужпумъёссэс. Ӧтиськом ивор вӧлмытон удысэн тунсыкъяськисьёсты, журналистъёсты. 11-тӥ июне 17 часын Удмурт театрын ортчоз «Удмурт дунне» газетлэн 100 ар тырмонэзлы сӥзем сиё-дано ӝыт. Газетчиосты ӟечкылалозы вылӥ кивалтӥсьёс, лыдӟисьёсты (учкисьёсты) шулдыртозы «Айкай», Брангуртысь песянайёс но Воткинскысь крезьчиос. Пыронэз дунтэк. Ӧтиськом вань мылкыд карисьёсты. 12-тӥ июне 13 часын шоркарысь Ижысь Кызьпу арамаын - Ижкар Гербер, Лыдӟисьёслэн фестивальзы. Калыкез нош ик шулдыртозы «Айкай» но ёросъёсысь коллективъёс. Ужалозы пӧртэм площадкаос: «Дарт» - егитъёслы концерт «Берекет» - киужлы дышетскон (мастер-класс), «Ингож» - кылбур лыдӟонъёс, визь сынан, «Герд» - удмурт кылэз дышетонъя мастер-класс, шаерысьтымы газет-журналъёслы гожтӥськон (подписка). Вань азбаръёс ужаны кутско 13 часысен. 15 часын вань калык гусъяськоз вӧсям ӝукен. 18 часысен - егитъёслы дискотека. Радъямын луоз киужъёсын, книгаосын, сиён-юонэн вуз карон. Нылпиос понна ужалоз шудон азбар. Ӧтиськом шаерысьтымы вань мылкыд карисьёсты! Юалляське (3412) 73-33-42 телефонъя. 0+ Теги: 100ар удмуртдунне фин-угорпрессалэнфестивалез  